CELEX: 32012D0628
Language: el
Date: 2012-10-05 00:00:00
Title: 2012/628/ΕΕ: Εκτελεστική απόφαση της Επιτροπής, της 5ης Οκτωβρίου 2012 , για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας  Κείμενο που παρουσιάζει ενδιαφέρον για τον ΕΟΧ

9.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 274/32
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 5ης Οκτωβρίου 2012
   για την αναγνώριση του νομοθετικού και εποπτικού πλαισίου των Ηνωμένων Πολιτειών της Αμερικής ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας
   (Κείμενο που παρουσιάζει ενδιαφέρον για τον ΕΟΧ)
   (2012/628/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης της πιστοληπτικής ικανότητας (1), και ιδίως το άρθρο 5 παράγραφος 6,
   Εκτιμώντας τα ακόλουθα:
   
               (1)
            
            
               Στις 12 Ιουνίου 2009, η Επιτροπή ανέθεσε στην ευρωπαϊκή επιτροπή ρυθμιστικών αρχών των αγορών κινητών αξιών (ΕΕΡΑΑΚΑ), τα καθήκοντα της οποίας έχουν αναληφθεί από την Ευρωπαϊκή Αρχή Κινητών Αξιών και Αγορών (ΕΑΚΑΑ — ESMA) που συστάθηκε την 1η Ιανουαρίου 2011, σύμφωνα με τις διατάξεις του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) (2), την εντολή να παρέχει τεχνικές συμβουλές όσον αφορά την τεχνική αξιολόγηση του νομοθετικού και εποπτικού πλαισίου των Ηνωμένων Πολιτειών της Αμερικής για τους οργανισμούς αξιολόγησης της πιστοληπτικής ικανότητας.
            
         
               (2)
            
            
               Στην πρώτη γνώμη που διατύπωσε στις 21 Μαΐου 2010 η ΕΕΡΑΑΚΑ επισήμανε δύο τομείς (όσον αφορά την ποιότητα των μεθόδων και τις αξιολογήσεις και όσον αφορά την κοινοποίηση των αξιολογήσεων) στους οποίους εξακολούθησαν να υπάρχουν σημαντικές διαφορές μεταξύ των πλαισίων των Ηνωμένων Πολιτειών της Αμερικής (ΗΠΑ) και της Ένωσης. Στη συνέχεια, μετά την έναρξη ισχύος του νόμου περί μεταρρύθμισης της Wall Street και προστασίας των καταναλωτών των Dodd-Frank (Dodd-Frank Wall Street Reform and Consumer Protection Act) στις 21 Ιουλίου 2010, η ΕΑΚΑΑ επικαιροποίησε τις τεχνικές συμβουλές της προς την Επιτροπή, δηλώνοντας ότι το νομοθετικό και εποπτικό πλαίσιο των ΗΠΑ για τους οργανισμούς αξιολόγησης της πιστοληπτικής ικανότητας μπορεί πλέον να θεωρείται ισοδύναμο με τον κανονισμό (ΕΚ) αριθ. 1060/2009.
            
         
               (3)
            
            
               Σύμφωνα με το άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πρέπει να εξεταστεί εάν πληρούνται τρεις προϋποθέσεις, ώστε το νομοθετικό και εποπτικό πλαίσιο τρίτης χώρας να θεωρηθεί ισοδύναμο με τον κανονισμό (ΕΚ) αριθ. 1060/2009.
            
         
               (4)
            
            
               Σύμφωνα με την πρώτη προϋπόθεση οι οργανισμοί αξιολόγησης της πιστοληπτικής ικανότητας στην τρίτη χώρα υπόκεινται σε έγκριση ή εγγραφή και υπόκεινται επίσης σε συνεχή αποτελεσματική εποπτεία και επιβολή του νόμου. Το νομοθετικό και εποπτικό πλαίσιο των ΗΠΑ για τους οργανισμούς αξιολόγησης της πιστοληπτικής ικανότητας αποτελείται από τον νόμο περί μεταρρύθμισης των οργανισμών αξιολόγησης της πιστοληπτικής ικανότητας («Rating Agency Act») του 2006, με τον οποίο επιδιώκεται η βελτίωση της ποιότητας των αξιολογήσεων προκειμένου να προστατεύονται οι επενδυτές και να εξυπηρετείται το δημόσιο συμφέρον, μέσω της βελτίωσης της λογοδοσίας, της διαφάνειας και του ανταγωνισμού στον κλάδο των οργανισμών αξιολόγησης της πιστοληπτικής ικανότητας και από το τμήμα (section) 15E (3), το τμήμα 17 (4) και από το τμήμα 21B(a) (5) του νόμου περί συναλλαγών επί κινητών αξιών («Exchange Act»). Το διατακτικό του νόμου για τους οργανισμούς αξιολόγησης της πιστοληπτικής ικανότητας τέθηκε σε εφαρμογή μετά την έγκριση από την SEC, τον Ιούνιο του 2007, δέσμης κανόνων εφαρμογής του προγράμματος εγγραφής και εποπτείας όσον αφορά τους οργανισμούς αξιολόγησης της πιστοληπτικής ικανότητας, οι οποίοι καταχωρίζονται στα μητρώα ως Εθνικά Αναγνωρισμένοι Οργανισμοί Στατιστικής Αξιολόγησης (ΕΑΟΣΑ) (NRSRO). Προκειμένου να επιτρέπεται η χρήση των αξιολογήσεων της πιστοληπτικής ικανότητας που εκδίδουν για κανονιστικούς σκοπούς, οι οργανισμοί αξιολόγησης της πιστοληπτικής ικανότητας είναι υποχρεωμένοι να εγγράφονται στην SEC και να υπόκεινται κατόπιν σε συνεχή εποπτεία από την SEC. Στη SEC παραχωρείται ευρύτατο φάσμα εποπτικών εξουσιών που της επιτρέπουν να εξετάζει κατά πόσον οι οργανισμοί αξιολόγησης της πιστοληπτικής ικανότητας συμμορφώνονται με τις υποχρεώσεις που υπέχουν βάσει των νόμων. Στις εξουσίες αυτές συμπεριλαμβάνονται και η εξουσία πρόσβασης σε έγγραφα, διεξαγωγής ερευνών και διενέργειας επιτόπιων επιθεωρήσεων, καθώς και η εξουσία της αξίωσης πρόσβασης σε αρχεία τηλεφωνικών κλήσεων και επικοινωνιών ηλεκτρονικής μορφής. Η SEC δύναται να ασκεί τις εν λόγω εξουσίες όχι μόνον έναντι των οργανισμών αξιολόγησης της πιστοληπτικής ικανότητας, αλλά και έναντι όλων των άλλων προσώπων που συμμετέχουν στις δραστηριότητες αξιολόγησης της πιστοληπτικής ικανότητας. Όπως προβλέπει το τμήμα 15E(p)(3)(A) του νόμου περί συναλλαγών επί κινητών αξιών, η SEC επιβάλλεται να εξετάζει κάθε ΕΑΟΣΑ τουλάχιστον κάθε χρόνο και να υποβάλλει έκθεση σχετικά με τα αποτελέσματα των εν λόγω ελέγχων (6). Όταν η SEC διαπιστώνει ότι κάποιος ΕΑΟΣΑ έχει διαπράξει παράβαση των διατάξεων που προβλέπονται από το σχετικό κανονιστικό πλαίσιο, μπορεί να εγκρίνει ευρύ φάσμα μέτρων εποπτείας, προκειμένου να τερματιστεί η παράβαση. Στα μέτρα αυτά συγκαταλέγεται η εξουσία ανάκλησης της σχετικής άδειας, αναστολής της χρήσης των αξιολογήσεων της πιστοληπτικής ικανότητας για κανονιστικούς σκοπούς, καθώς και ο εξαναγκασμός των οργανισμών αξιολόγησης της πιστοληπτικής ικανότητας να θέσουν τέρμα στην παράβαση. Η SEC μπορεί επίσης να επιβάλει αυστηρές κυρώσεις στους οργανισμούς αξιολόγησης της πιστοληπτικής ικανότητας λόγω παράβασης των αντίστοιχων διατάξεων. Επομένως, οι ΕΑΟΣΑ υπόκεινται σε συνεχή αποτελεσματική εποπτεία και επιβολή του νόμου. Στη συμφωνία συνεργασίας που έχει συναφθεί μεταξύ της ΕΑΚΑΑ και της SEC προβλέπεται η ανταλλαγή πληροφοριών για τα μέτρα επιβολής και εποπτείας που λαμβάνονται κατά των οργανισμών αξιολόγησης της πιστοληπτικής ικανότητας οι οποίοι δραστηριοποιούνται σε διασυνοριακή βάση.
            
         
               (5)
            
            
               Σύμφωνα με την δεύτερη προϋπόθεση οι οργανισμοί αξιολόγησης πιστοληπτικής ικανότητας στην τρίτη χώρα υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που προβλέπονται στα άρθρα 6 έως 12 και στο παράρτημα I του κανονισμού (ΕΚ) αριθ. 1060/2009. Το νομοθετικό και εποπτικό πλαίσιο των ΗΠΑ πληροί τους όρους του κανονισμού (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διεργασίες και τις διαδικασίες που πρέπει να δρομολογήσει ένας οργανισμός αξιολόγησης της πιστοληπτικής ικανότητας, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των πράξεων αξιολόγησης της πιστοληπτικής ικανότητας. Κατά συνέπεια, το πλαίσιο των ΗΠΑ προβλέπει την παροχή ισοδύναμης προστασίας σε θέματα ακεραιότητας, διαφάνειας και χρηστής διακυβέρνησης των οργανισμών αξιολόγησης της πιστοληπτικής ικανότητας καθώς και αξιοπιστίας των πράξεων αξιολόγησης της πιστοληπτικής ικανότητας.
            
         
               (6)
            
            
               Σύμφωνα με την τρίτη προϋπόθεση το κανονιστικό καθεστώς στην τρίτη χώρα εμποδίζει την παρέμβαση των εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους αξιολόγησης της πιστοληπτικής ικανότητας. Εν προκειμένω, στη SEC και σε κάθε άλλη δημόσια αρχή στις ΗΠΑ απαγορεύεται από τον νόμο να παρεμβαίνουν στην ουσία των αξιολογήσεων της πιστοληπτικής ικανότητας και στις μεθόδους αξιολόγησης της πιστοληπτικής ικανότητας.
            
         
               (7)
            
            
               Λαμβανομένων υπόψη των προαναφερομένων μπορεί να θεωρηθεί ότι οι προϋποθέσεις που καθορίζονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πληρούνται από το νομοθετικό και εποπτικό πλαίσιο των ΗΠΑ που διέπει τους οργανισμούς αξιολόγησης της πιστοληπτικής ικανότητας. Συνεπώς, το νομοθετικό και εποπτικό πλαίσιο των ΗΠΑ για τους οργανισμούς αξιολόγησης της πιστοληπτικής ικανότητας πρέπει να θεωρείται ισοδύναμο με το νομοθετικό και εποπτικό πλαίσιο που θεσπίζει ο κανονισμός (ΕΚ) αριθ. 1060/2009. Σε συνεργασία με την ΕΑΚΑΑ η Επιτροπή θα συνεχίσει να παρακολουθεί την πορεία εξέλιξης του νομοθετικού και εποπτικού πλαισίου των ΗΠΑ για τους οργανισμούς αξιολόγησης της πιστοληπτικής ικανότητας και την εκπλήρωση των όρων βάσει των οποίων εκδόθηκε η εν λόγω απόφαση.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Όσον αφορά το άρθρο 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο των ΗΠΑ για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις διατάξεις του κανονισμού (ΕΚ) αριθ. 1060/2009.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 5 Οκτωβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 302 της 17.11.2009, σ. 1.
   
      (2)  ΕΕ L 331 της 15.12.2010, σ. 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Βλ. τη συνοπτική έκθεση για τις εξετάσεις που πραγματοποιήθηκαν από το προσωπικό της SEC για κάθε ΕΑΟΣΑ του Σεπτεμβρίου 2011.